钦定古今图书集成/明伦汇编/官常典/第657卷 > 彭豫
## 钦定古今图书集成/明伦汇编/官常典/第657卷 > 彭豫

按《明外史循吏传》：“豫字叔介，泰和人。受业乡先生刘
霖，学行有闻。洪武中，两被荐，征诣京师，皆以疾辞。建
文时，就聘为万安训导，以上书言事，擢香山县丞。地
远俗嚚，为政者多尚猛，豫独以宽久而民皆化服。卫
卒豪横，夺良民田，豫毅然曰：‘卒敢擅夺民产耶？田不
还，吾必不贷’。卒知不可犯，悉还之。有大猾恒持官府”
短长，众皆摇手不敢诘。豫悉寘诸法，奸宄敛迹。岁大
旱，诸人祷不应。豫曰：“安有文具而可以格天者？”即斋
沐致祷。越二日，澍雨沾足。明年复旱，豫再祷雨亦如
之。民居火，延及官廨，豫向火叩头，风反火灭，民不悦。
学虽设庠序数十年，生徒尚不知章句。豫亲为讲授，
诱掖不倦。数年后，遂有预宾兴登仕籍者，在职六年，
以老疾致仕，旋卒。豫事亲孝，执丧三年，不御酒肉，人
未尝见其启齿。遇乡里子弟，必诲以礼义忠信，故其
施于一邑，亦多恺悌之政云。